**Forløb i Afsætning – primært til A-niveau.**

**Legetøjsbranchen i Danmark**

I dette forløb arbejdes der med legetøjsbranchen i Danmark. *Kernestoffet skal i et forløb i direkte forbindelse med eksamen dækkes bredt.* Her er kernestoffet primært markedsanalyse (kvantitativ- og kvalitativ analyse, primære og sekundære datakilder) samt den eksterne situation (omverdensforhold, købsadfærd, konkurrenceforhold). Det kan overvejes at inddrage intern analyse og strategi også, men det er ikke meningen at virksomheden er i fokus i forløbet. Det er snarere rammerne og vilkår for legetøjsbranchen i Danmark. Der arbejdes primært med problembehandlingskompetencen og de studiemæssige kompetencer. Ydermere *skal der indgå en form for kort sammenfattende skriftligt produkt* i forbindelse med forløbet op til eksamen. I de forskellige faser i det samlede forløb er der eksempler på: slides, synopsisformen og en kommenteret forretningsmodel, som en måde at opfylde dette krav. Her er det vigtigt at gøre *feedbacken formativ* for at hjælpe eleverne i processen, til gengæld bør man undlade at bedømme (især med karakterer). Det kan give eleverne forventninger som måske ikke kan indfries til eksamen. Forløbet er sat op med en stærk *induktiv tilgang* som det også fremgår af læreplanen.

**Projektbeskrivelse:**

Fætter BR og Toys’R’Us erklæres i 2019 konkurs. Købsadfærden har ændret sig i legetøjsbranchen, konkurrencen er stigende og forskellige forhold i makromiljøet har udfordret strategien for de velkendte brands. En stor udenlandsk legetøjskæde – Mastermindtoys - overvejer nu mulighederne for at entrere det danske marked og vinde hurtige og store markedsandele. I bliver hyret ind som eksterne konsulenter og skal rådgive virksomheden i muligheden for dette.

*For at kunne løse ovenstående problemstilling bedes I udarbejde en problemformulering med undersøgelsesspørgsmål.*

Da I skal arbejde problembaseret, så er opgaven relativ åben. I bestemmer altså selv hvilke områder af legetøjsbranchen, som I vil fokusere på. Undervejs vil I få forskellige måder I skal præsentere på. Husk at anvende relevant teori, begreber og modeller.

**Om forløbet**

Forløbet følger teorien om PBL. Her arbejdes der med dataindsamling ud fra en åben problemstilling, der er stilladseret. Opgaverne præsenteres løbende, så der dannes grundlag for samtale i grupperne og for at undgå uddeling af opgaver mellem gruppemedlemmerne. Forløbet er derfor opdelt i flere faser, disse afsløres først for eleverne undervejs i forløbet.

***Fase 1 – brainstorming over legetøjsbranchen:***

Der brainstormes samlet i klassen i form af ”kildedeling” som samles på Padlet/fælles Google-docs fordelt på kernestofområderne. Alle elever bidrager individuelt eller i parvis:

* Kort resume af kildens indhold. To sætninger.
* Taksonomi - hvor og hvordan kan kilden anvendes?
* Kildeangivelse.

***Fase 2 – gruppeinddeling:***

Grupperne inddeles efter besvarelsen af to øvelser, som kan laves som lektier eller individuelt i klassen. Grupperne inddeles, så der er en repræsentant fra hver af kategorierne: Gartner, Garant, Formand, Administrator. Se bilag 1. Alternativt kan man anvende Adizes eller Belkin.

***Fase 3 – gruppekontrakt og logbog:***

For at facilitere et godt gruppearbejde, så udarbejdes der en gruppearbejdskontrakt og logbog. Sidstnævnte skal ajourføres efter hvert modul. Se bilag 2 og 3.

***Fase 4 – problemformulering og undersøgelsesspørgsmål:***

Hver enkelt gruppe udarbejder overordnede problemformulering og undersøgelsesspørgsmål med formativ feedback fra underviseren, evt. peer-to-peer via CL-øvelser. Det eneste krav er at eleverne skal inddrage tre nedenstående artikler i projektet, som naturligvis bindes op på ”den udenlandske legetøjskæde Mastermindtoys, som overvejer at træde ind på det danske marked”:

*’Ekspert om krise hos legetøjskæder: 'Vores forbrugsmønster har ændret sig'*, dr.dk, 30 november 2018:

*’Ekspert om kriseramte*FætterBR*: De har sovet i timen og er blevet overhalet indenom af Bilka og Amazon’, d.30. november 2018 B.dk*

*’Eksperter: Top-Toy har ignoreret faresignaler om hård priskamp for længe’,* Børsen, d.30 november 2018.

***Fase 5 – egen dataindsamling:***

Egen dataindsamling udføres. Grupperne udvælger selv fokusområde for dataindsamlingen ud fra undersøgelsesspørgsmålet. Der arbejdes efter markedsanalyseprocessen samt teorien bag de forskellige metoder. De kan vælge mellem følgende metoder: 1) webinterview/spørgeskema, 2) personlige interview eller 3) fokusgrupper. Baseret på teorien bag udarbejdes der et spørgeskema og der foretages field research ved at spørge et relativt repræsentativt antal respondenter i virkeligheden. Der fremlægges 8 slides for en opponentgruppe, med fokus på metodens fordele og ulemper samt naturligvis de faktuelle resultater.

***Fase 6 – problembaseret gruppearbejde:***

Grupperne arbejder problembaseret omkring ”den udenlandske legetøjskæde Mastermindtoys, som overvejer at træde ind på det danske marked”. De skal nu udarbejde analyse-delen baseret på egen problemformulering, egen dataindsamling og sekundær data. Produktkravet er at eleverne skal lave en planche, der illustrerer deres besvarelse og forberede en fremlæggelse, der skal præsenteres for en anden gruppe. Det udfordrer elevernes kreativitet og har det formål at skabe åbne rammer (i ånden af PBL) og et indhold som ikke nødvendigvis er meget teoretisk tungt men mere praktisk. Altså er der mulighed for at komme væk fra det klassiske skabelonsvar via modeller.

***Fase 7 – kritisk nyhedsudsendelse:***

Hver gruppe har nu fremlagt sin besvarelse set fra virksomhedens synspunkt. De skal nu se problemstillingen fra massemediernes synspunkt – altså en af faktorerne i omverdenen. Grupperne har allerede arbejdet med avisartikler omkring emnet og bør derved have indsigt i vinkler, historier og relevans. Man kan eventuelt supplere med et kort læreroplæg omkring ’nyhedskriterier’. Eleverne skal – ud fra det de selv er kommet frem til i ovenstående faser, udarbejde en nyhedsudsendelse. 3 minutters indslag som bliver vist i TV-Avisen på DR mandag kl.21.00. Hvis man vil have at eleverne skal have indblik i forskellige måder at gribe journalistik an på, så kan man eventuelt differentiere ved at give dem forskellige medier de skal udarbejde nyhedsudsendelsen fra. Det kunne være EB TV, TV2 News osv. *Eneste krav er at nyhedsudsendelsen skal være kritisk rettet mod Mastermindtoys.*

***Fase 8 – virksomhedens svar på nyhedsudsendelsen:***

Nu vender eleverne tilbage til at se det fra virksomhedens synspunkt igen. Baseret på nyhedsudsendelsen skal de udpege en strategi for og udarbejde 8 slides, som argumenterer for deres valg. 3 af disse slides skal indeholde konkrete eksempler på virksomhedens svar på relevante sociale medier. Disse præsenteres for underviseren og to andre grupper (som får specifikke fokuspunkter, eksempelvis: præsentationsteknik eller anvendelse af taksonomi eller kompetenceblomsten). Imens arbejder den resterende del af klassen med en meget specifik opgave, som der samles op på i plenum. I forhold til både præsentationer og den anden opgave, så giver læreren formativ feedback rettet mod den mundtlige eksamen. Der kan også afleveres en synopsis eller en kommenteret forretningsmodel, som også vil opfylde kravet om et kort sammenfattende skriftligt produkt.

***Fase 9 – refleksion og link til eksamen:***

Der samles op i gruppen på samarbejdskontrakten og logbogen. Herefter udarbejdes en individuel skriftlig aflevering / refleksionsopgave på én side. Eleverne skal skrive en 3-2-1 og dermed vurdere hvilke elementer de mener at kunne bruge til mundtlig eksamen i Afsætning. Det kan gøres gennem nedenstående øvelser:

Skriv en 3-2-1:

3 ting du har lært af forløbet

2 ting fra forløbet du mener du kan bruge til eksamen

1 konkret avisartikel som du mener kunne være spændende og relevant at bruge som perspektivering til eksamen.

**Bilag 1:**

**Lektie – øvelse 1 ud af 2:**

Disse øvelser er inspireret fra bogen: ”Veje til digital dannelse: 112 praktiske øvelser”, Anne Boie Johannesson, Forlaget Lindhardt og Ringhardt.

Start med at se videoen:

<https://www.youtube.com/watch?time_continue=2&v=Po40I4c94R0>

* Hvordan defineres samarbejde (collaboration) i videoen?
* Hvad får man ud af at samarbejde ifølge videoen?
* Tænk tilbage på en gang, hvor et gruppearbejde lykkedes godt. Hvordan gik det godt? Hvordan arbejdede I sammen?
* Tænk tilbage på en gang, hvor et gruppearbejde ikke fungerede. Hvorfor fungerede det ikke? Hvordan arbejdede I sammen?

I artiklen ”Samarbejde – kooperation eller kollaboration?” (2005) skelner de to forskere C. Dalsgaard og J. Bang mellem to samarbejdsformer:

*”Ved kooperation forstås således et samarbejde, hvor en arbejdsopgave inddeles i mindre delopgaver, som uddelegeres til deltagerne, der arbejder på dem uafhængigt af hinanden”. Det betyder, at deltagerne i denne form for samarbejde arbejder med forskellige og uafhængige målsætninger.*

*Det er derfor ikke nødvendigt for deltagerne at vide, hvad de andre beskæftiger sig med. Når deltagerne har afsluttet hver deres delopgaver, er den samlede opgave også løst. Det vil sige, at kooperative processer indebærer arbejdsdeling og koordinering af arbejdsopgaverne. I et kooperativt samarbejde er det derfor nødvendigt med en præcis afgrænsning af ansvarsområderne.*

*I modsætning hertil forstås kollaboration som et samarbejde, hvor deltagerne er fælles om at løse en arbejdsopgave. Deltagerne arbejder sammen mod et fælles mål og er indbyrdes afhængige. Idet deltagerne indgår i et fællesskab, gennemgår de i princippet de samme processer – det vil sige, at alle i princippet ved det samme. Det væsentligste er, at deltagerne besidder en fælles opfattelse af arbejdsopgaven.”*

* Hvordan plejer I at organisere arbejdet i grupper – som kooperation eller kollaboration?
* Hvad er fordelene og ulemperne ved henholdsvis kooperation og kollaboration?
* Hvilken metode lærer du mest ved – og hvorfor?

**Lektie - øvelse 2 ud af 2:**

Når I arbejder i grupper, er det nyttigt at fordele nogle roller eller ansvarsområder mellem jer.

Det kan fx være følgende roller:

**Formand**

Hovedansvarlig for at overholde tidsplan, at der arbejdes effektivt, at læreren tilkaldes, når der er brug for hjælp.

**Administrator**

Hovedansvarlig for orden i noter og materialer, aflevering af produkt, skrivning af gruppelogbog.

**Gartner**

Hovedansvarlig for at alle kommer til orde og bliver hørt, at stemningen i gruppen er god, at eventuelle samarbejdsproblemer bliver løst.

**Garant**

Hovedansvarlig for dybden af det faglige niveau, for at produktet er forsvarligt.

Start med at besvare nedenstående spørgsmål individuelt:

* Hvilken af rollerne er den naturligste rolle for dig?
* Hvilken af rollerne ville passe dårligst til dig?
* Hvilken rolle ville du lære mest af at have?

Besvar derefter nedenstående spørgsmål om dine gruppekammerater:

* Hvilke roller passer bedst til hvem i gruppen?
* Hvilken rollebesætning vil være den dårligst tænkelige?
* Hvilken rollebesætning vil medføre, at gruppemedlemmerne lærer mest muligt?

**Bilag 2:**

**Gruppearbejdskontrakt**

Denne øvelse er inspireret fra bogen: ”Veje til digital dannelse: 112 praktiske øvelser”, Anne Boie Johannesson, Forlaget Lindhardt og Ringhardt.

*Brug 20 minutter.*

I er i gang med et gruppearbejde – og det er vigtigt, at rammerne omkring arbejdet er på plads. Derfor skal I nu udfylde en gruppearbejdskontrakt og fordele roller mellem jer.

Kontrakten skal bruges til at fastlægge de praktiske rammer for samarbejdet, og jo mere specifikke og konkrete aftaler, I laver, des bedre vil jeres samarbejde fungere.

I skal evaluere jeres samarbejde jævnligt i forhold til gruppearbejdskontrakten. I må gerne forbedre den undervejs i løbet af jeres samarbejde.

**Udfyld gruppearbejdskontrakten:**

|  |  |
| --- | --- |
| *Hvad er vores ambitionsniveau?* |  |
| *Hvad er hvert gruppemedlems tre vigtigste styrker og ene svaghed mht. Gruppearbejde?* |  |
| *Hvilke specifikke samarbejdsproblemer forestiller vi os at der kan opstå i denne gruppe ud fra ovenstående styrker og svagheder? Nævn mindst tre.* |  |
| *Hvordan vil vi helt konkret løse samarbejdsproblemerne?* |  |
| *Hvad skal der til, for at vi kan involverer underviseren i samarbejdsproblemer?* |  |
| *Hvem har hvilke roller?* |  |
| *Hvornår og hvor mødes vi og laver hjemmearbejde? Lav specifikke aftaler for hele perioden.* |  |
| *Hvordan kommunikerer vi med hinanden udenfor skoletid?* |  |
| *Hvornår og hvordan skal give de andre besked hvis man er syg eller fraværende af andre årsager?* |  |
| *Hvilke krav om hjemmearbejde kan der stilles til den syge/fraværende?* |  |
| *Hvilke andre regler er der for vores samarbejde?* |  |

**Bilag 3:**

**Gruppelogbog**

Denne øvelse er inspireret fra bogen: ”Veje til digital dannelse: 112 praktiske øvelser”, Anne Boie Johannesson, Forlaget Lindhardt og Ringhardt.

*Brug 10 min*

Ud over gruppearbejdskontrakten er gruppelogbog også et vigtigt redskab. Her skriver I hvad I har lavet i hver time, hvad I bliver enige om at lave fra gang til gang, hvad I har for lærerhjælp til samt hvordan det går med jeres samarbejde. Inddrag de forrige to moduler også.

Logbogen kan blot være et skema som nedenstående:

|  |  |  |  |  |
| --- | --- | --- | --- | --- |
| Dato | Hvad har vi lavet? | Hvad laver vi til næste gang? | Hvad har brug for hjælp til? | Hvordan går det med vores samarbejde? |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

Lav en logbog og udfyld den hver gang I mødes. Administratoren har ansvaret for udfyldningen, men I skal alle bidrage med hver der skal stå, og I skal være enige om det, der bliver skrevet.